20 חודשי מאסר לתושב הקריות שהואשם בשוד קשישים ברעננה - פוסטה
דף הבית > גנבים קטנים > 20 חודשי מאסר לתושב הקריות שהואשם בשוד קשישים ברעננה
20 חודשי מאסר לתושב הקריות שהואשם בשוד קשישים ברעננה
בבדיקת מעבדה התברר כי דגימת די-אן-איי שנמצאה בזירה עשויה להתאים הן לנאשם והן לבעל הבית. התוצאה: המרת אישום השוד בהתפרצות וגניבה
אם לא יחולו התפתחויות קיצוניות, בית המשפט המחוזי מרכז יגזור 20 חודשי מאסר בפועל על יעקב דהן (44) מקרית ים, שהודה והורשע במסגרת הסדר טיעון בתיק בו נשדד קשיש מרעננה.
על פי כתב האישום המקורי, ב-1 באוגוסט 2018 יצאו זוג קשישים מביתם ברעננה לבדיקה רפואית. בזמן הזה פרצו דהן ואדם נוסף שזהותו אינה ידועה לבית הקשישים, באמצעות החדרת חפץ חד לחלון ויטרינה ופתיחתו. לאחר חיטוט בחפצים בקומה הראשונה של הבית, הנאשם ושותפו עלו לקומה העליונה ונכנסו לחדר בו היו שתי כספות וכלבם של בעלי הבית. הפורצים נעלו את הכלב בחדר האמבטיה, והעבירו את הכספת הגדולה תוך גרירתה לחדר סמוך. שם פרצו אותה באמצעות ניסור חלקה האחורי במסור דיסק.
לפי כתב האישום, זוג הקשישים שבו לביתם והבחינו בסימנים לנוכחות פורצים. האישה נותרה סמוך לדלת הכניסה, בעוד שבעלה החל לסרוק את הבית. בהגיעו לקומה העליונה הבחין בו שותפו של דהן והחל לצעוק ולקלל. בהמשך התקרב לבעל הדירה, נתן לו מכת אגרוף בפנים ודקר אותו בזרועו.
הפרקליטות טענה כי לאחר התקיפה ברחו דהן ושותפו מהבית, לא לפני שנטלו 15 אלף שקל במזומן, טלפון נייד ושרשרת פנינים בשווי 10,000 שקל. כתוצאה מהאלימות נגרמה לקשיש נפיחות במצחו וחתך מדמם בידו.
דהן נתפס לאחר כחודשיים בהם היה בבריחה, והוגש נגדו כתב אישום על שוד בנסיבות מחמירות. מבקשת המעצר עד תום ההליכים שהוגשה נגדו עלה, כי באמתחתו 14 הרשעות קודמות בעבירות רכוש, שבגינן ריצה מאסרים בפועל. כתב האישום הזה נשען על מספר ראיות, ביניהן אחת שהיתה לכאורה משמעותית – דגימת די-אן-איי על בקבוק מים שנמצא בחדר בו הנאשם ושותפו ניסרו את הכספת. בעל הדירה העיד כי מדובר בבקבוק שהיה במקרר לפני כן, וחיזק לכאורה את הראיה.
ואולם, בדיקה במעבדה העלתה, כי דגימת הדי-אן-איי על הבקבוק עשויה להתאים גם לבעל הדירה, אותו קשיש שהעיד כי הבקבוק היה קודם לכן במקרר. זה היה אחד הקשיים הראייתיים שהוצגו על ידי הסנגור, עו"ד קובי בן שעיה, במהלך דין ודברים עם הפרקליטות.
נוכח הקשיים הראייתיים, הצדדים הגיעו להסדר טיעון שבמסגרתו הוגש כתב אישום מתוקן. דהן הודה והורשע בעבירות התפרצות, גניבה ותקיפה, ולא בשוד. הצדדים הגיעו להסכמה גם לגבי העונש: 20 חודשי מאסר בפועל, כמו גם הפעלת מאסר על תנאי בן חצי שנה בתיק אחר, שירוצה חלקו בחופף וחלקו במצטבר. כך, שבסך הכל דהן ירצה 22 חודשי מאסר. הצדדים יעתרו גם למאסר על תנאי ופיצוי של 20 אלף שקל לבעלי הדירה.
השופט עמי קובו הרשיע את דהן, אך שלב הטיעונים לעונש וגזר הדין נדחה ל-28 בפברואר.